南康遇雪
作者：方逢辰
朝代：宋

paragraphs: 夜來怪甚風太顛，掀簸震撼不可眠。
門前鐵騎怒拔屋，枕上猛虎飛吼天。
却是廬山夕作雪，楊花未春先擘綿。
左蠡門前玉兩柱，江心落石鷺一拳。
五峰千仞削銀壁，重湖萬頃開璚田。
若使璚田可以種，雖遭赤地民不癲。
若使銀壁可以鑄，當造白幣權飛錢。
要知冬燠生意洩，明年造化工斯全。
帝呼玄冥急收歛，閉塞陽氣胚豐年。
雖云不可耕與種，桑麻穀粟茲開先。